
ПРАВИЛНИК
ЗА ИЗМЕНЕНИЕ И ДОПЪЛНЕНИЕ НА
ПРАВИЛНИКА ЗА УСТРОЙСТВОТО И ДЕЙНОСТТА НА
НАЦИОНАЛНИЯ ВОЕНЕН УНИВЕРСИТЕТ
„ВАСИЛ ЛЕВСКИ“

/Обн. ДВ. бр. 63 от 2020 г., изм. и доп. ДВ. бр. 26 от 2021 г./

§ 1. Създава се чл. 21а:
„Чл. 21а. Съветът на настоятелите дава становище по:
1. основни въпроси, свързани с развитието на университета;
2. проекта на бюджет на университета;
3. проекти за приемане, изменение и допълнение на правилника на университета;
4. проектите на заявките и предложенията по чл. 30, ал. 1, т. 4 и 12 от Закона за висшето образование за броя на приеманите за обучение студенти и докторанти и за размера на таксите за кандидатстване и за обучение;
5. годишния доклад за състоянието на университета, годишния доклад с финансовите и натуралните показатели на университета, годишния финансов отчет и отчета за изпълнението на приходната и разходната част на бюджета;
6. предложения за учредяване на стипендии от университета;
7. предложения за обновяване на учебните планове и програми, внесени от представители на работодателите.“.

§ 2. Създава се чл. 21б:
„Чл. 21б. (1) Съветът на настоятелите заседава не по-малко от веднъж на три месеца.
(2) Съветът на настоятелите се свиква на заседание от председателя на съвета по негова инициатива, по искане на всеки от членовете или на началника на университета.
(3) Съветът на настоятелите приема правила за своята работа.
(4) Членовете на съвета на настоятелите не получават възнаграждение за дейността си.“.

§ 3. В чл. 26 се правят следните изменения и допълнения:
1. Досегашният текст става ал. 1.
2. Създава се ал. 2:
[bookmark: _Hlk168563535]„(2) Помощник-ректорът подпомага началника (ректора) на Университета по административни и финансови въпроси и въпроси по управление на имуществата, свързани с изпълнение на проекти, финансирани по национални и международни програми.“.

§ 4. Създава се чл. 80а:
[bookmark: _Hlk180494239]„Чл. 80а. Военнослужещите, обучаващи се в задочна форма за придобиване на образователно-квалификационна степен „бакалавър“ в професионално направление „Военно дело“, изпълняващи военна служба по чл. 134, ал. 2, т. 1 и ал. 3, т. 1 от Закона за отбраната и въоръжените сили на Република България имат право да прекъсват обучението си за срока на изпълнението на службата, като подадат рапорт до началника на Университета.“.

§ 5. Създава се чл. 80б:
„Чл. 80б. (1) Курсантите, прекъснали обучението на основание чл. 80, ал. 1, т. 12 и ал. 2, подават рапорт до началника на Университета за продължаване на обучението.
(2) Курсантите по ал. 1 продължават обучението си:
1. в следващият семестър (курс), ако са прекъснали обучението си за срок до 6 месеца, след успешно полагане на семестриалните изпити за семестъра, в който са прекъснали обучението си.
2. в курса (семестъра), в който са прекъснали обучението си, ако са прекъснали обучението си за срок по-голям от 6 месеца.“.

§ 6. Създава се чл. 80в:
„Чл. 80в. (1) Военнослужещите, прекъснали обучението на основание чл. 80, ал. 1, т. 12 и чл. 80а, подават рапорт до началника на Университета за продължаване на обучението.
(2) Военнослужещите по ал. 1 продължават обучението си:
1. в следващият семестър (курс), ако са прекъснали обучението си за срок до 6 месеца, след успешно полагане на семестриалните изпити за семестъра, в който са прекъснали обучението си.
2. в курса (семестъра), в който са прекъснали обучението си, ако са прекъснали обучението си за срок по-голям от 6 месеца.“.

§ 7. Създава се чл. 92а:
„Чл. 92а. (1) Курсантите, напуснали по собствено желание и тези, отстранени от университета на основание чл. 89, ал. 1, т. 5 и невъзстановили права по реда на чл. 93, може да бъдат приети повторно в Университета в срок до 2 години от отписването им.
(2) Лицата по ал. 1, следва да отговарят на изискванията, определени в наредбата по чл. 142, ал. 1 от Закона за отбраната и въоръжените сили на Република България.
(3) Лицата по ал. 1 подават заявление до началника на Университета и преминават медицинско освидетелстване на годността и оценяване на психологичната пригодност за обучение като курсанти.
(4) При повторно приемане на лицата по ал. 1, същите не полагат конкурсни изпити.
(5) Лицата по ал. 1 се записват за обучение като курсанти в курса (семестъра), в който са отписани със заповед на началника на Университета, като с тях се сключва нов договор за военна служба.“.
[bookmark: to_paragraph_id43186073]
§ 8. В чл. 93 се правят следните изменения и допълнения:
1. В ал. 1, думата „училището“ се заменя с „университета“.
2. Ал. 2 се изменя така:
„(2) Лицата по ал. 1 възстановяват права на курсанти и продължават обучение по съответната специализация в курса (семестъра), от който са били отстранени, след успешно полагане на невзетите изпити.“.
3. Създава се ал. 3:
„(3) В случай на невъзможност за продължаване на обучението в съответната специализация поради липса на обучаеми, на курсантите по ал. 1 и по чл.92а, ал. 5 се предлага обучение в друга специализация, като се определя явяването им на допълнителни изпити, ако това се изисква по учебен план.“.

§ 9. В чл. 94 правят следните изменения и допълнения:
1. В ал. 4, думата „училището“ се заменя с „университета“.
2. Създават се ал. 5 и 6:
„(5) Курсантите по чл. 92а, ал. 5 не заплащат разходите за издръжка и обучение по първоначалния договор за военна служба по чл. 142, ал. 2 от Закона за отбраната и въоръжените сили на Република България.
(6) При повторно отстраняване от обучение на курсантите по ал. 5, същите възстановяват разходите за издръжка и обучение при условията и по реда, определени в Закона за отбраната и въоръжените сили на Република България, за целия период на обучение, в който са били обучавани.“.

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 10. В случай, че до момента на повторното приемане за обучение на курсантите по чл. 92а, ал. 5, същите са заплатили разходи за издръжка и обучение, определени при условията и по реда на чл. 260а, ал.1 от Закона за отбраната и въоръжените сили на Република България, финансовите средства се възстановяват от Университета.
§ 11. Правилникът влиза в сила от деня на обнародването му в Държавен вестник, с изключение на § 7, който влиза в сила от 5 януари 2024 г.


МИНИСТЪР НА ОТБРАНАТА
АТАНАС ЗАПРЯНОВ

